

VLADA REPUBLIKE HRVATSKE

Zagreb, 31. listopada 2019.

|  |  |
| --- | --- |
| **Predlagatelj:** | Ministarstvo gospodarstva, poduzetništva i obrta |
| **Predmet:** | Prijedlog Odluke Vlade Republike Hrvatske o prodaji izvanbilančnih količina naftnih derivata iz strateških robnih zaliha |

PRIJEDLOG

Na temelju članka 14., a u vezi s člankom 31. Zakona o strateškim robnim zalihama (Narodne novine, 87/02 i 14/14) Vlada Republike Hrvatske je na sjednici održanoj dana \_\_\_\_\_\_\_\_\_\_2019. godine donijela

**O D L U K U**

**o prodaji izvanbilančnih količina naftnih derivata iz strateških robnih zaliha**

**I.**

Odobrava se Ministarstvu gospodarstva, poduzetništva i obrta – Ravnateljstvu za robne zalihe da izvrši prodaju izvanbilančnih količina naftnih derivata iz strateških robnih zaliha:

* eurodizel gorivo 10.000.000 lit
* eurodizel gorivo – plavo 420.000 lit

**II.**

Prodaja naftnih derivata izvršit će se prikupljanjem ponuda na temelju javnog natječaja i to pod sljedećim uvjetima:

* najniža prodajna cijena obračunata na paritetu EXW, temeljeno na prosjeku srednjih kotacija za dizel gorivo u mjesecu isporuke objavljenih u Platts European Marketscan – European products, „Mediterranean cargos CIF Med (Genova/Lavera)“ (10ppm ULSD), minus 15 USD/mt, u kunama po litri na temelju mjesečnog prosjeka srednjeg tečaja USD Hrvatske narodne banke u mjesecu isporuke. Za potrebe konverzije obračunska gustoća iznosi 0,845 kg/l.
* na prodajnu cijenu ne obračunava se porez na dodanu vrijednost
* plaćanje predujmom ili odgođeno plaćanje do 30 dana od dana ispostave računa za količinu preuzetu u prethodnom mjesecu uz osiguranje plaćanja bjanko akceptiranim mjenicama za tvrtke - skladištare strateških robnih zaliha naftnih derivata ili garancijom banke za ostale tvrtke.

**III.**

Zadužuje se Ministarstvo gospodarstva, poduzetništva i obrta da sklopi kupoprodajni ugovor s najpovoljnijim ponuditeljem.

**IV.**

Sredstva ostvarena prodajom strateških robnih zaliha iz točke I. ove Odluke utrošiti će se za nabavu strateških robnih zaliha.

**V.**

Zadužuje se Ministarstvo gospodarstva, poduzetništva i obrta – Ravnateljstvo za robne zalihe za provedbu ove Odluke.

**VI.**

Ova Odluka stupa na snagu danom donošenja.

KLASA: **PREDSJEDNIK**

URBROJ:

Zagreb, \_\_\_\_\_\_\_\_\_ 2019.  **mr.sc. Andrej Plenković**

**O B R A Z L O Ž E NJ E**

Ministarstvo gospodarstva, poduzetništva i obrta – Ravnateljstvo za robne zalihe u strateškim robnim zalihama raspolaže s ukupno 20.000.000 litara eurodizel goriva i 420.000 lit eurodizel goriva obojenog plavnom bojom.

Na sjednici Vlade Republike Hrvatske, održanoj 3. listopada 2019. godine, donesena je Odluka o izmjeni Bilance strateških robnih zaliha kojom su smanjene količine strateških robnih zaliha eurodizel goriva, a dizel gorivo obojeno plavom bojom više nije predviđeno u strateškim robnim zalihama. Ovom Odlukom predlaže se prodaja izvanbilnačnih količinama i to:

* eurodizel gorivo 10.000.000 lit
* eurodizel gorivo - plavo 420.000 lit

Prodaja bi se izvršila prikupljanjem ponuda na temelju javnog natječaja. Najniža prodajna cijena bila bi obračunata na paritetu EXW, temeljeno na prosjeku srednjih kotacija u mjesecu isporuke objavljenih u Platts European Marketscan – European products, Mediterranean cargoes CIF Med (Genova/Lavera) (10ppm ULSD), minus 15 USD/mt, u kunama po litri na temelju mjesečnog prosjeka srednjeg tečaja USD Hrvatske narodne banke u mjesecu isporuke. Za potrebe konverzije obračunska gustoća iznosi 0,845 kg/l.

Mjerilo za ocjenjivanje ponude bila bi najviša ponuđena cijena.

Kao sredstva osiguranja plaćanja, u slučaju odgođenog plaćanja, za tvrtke koji su skladištari strateških robnih zaliha naftnih derivata bile bi bjanko akceptirane mjenice, a za ostale tvrtke registrirane u Republici Hrvatskoj ili tvrtke registrirane izvan Republike Hrvatske sredstvo osiguranja bila bi garancija banke.

Na temelju prosječnih cijena eurodizel goriva u rujnu 2019. godine ukupna vrijednost robe za prodaju iznosila bi cca 34.500.000,00 kn.

Temeljem članka 31. Zakona o strateškim robnim zalihama roba strateških robnih zaliha koja nije predviđena Bilancom prodati će se, a novčana sredstva ostvarena prodajom rasporediti za stvaranje tj. nabavu strateških robnih zaliha.

Slijedom navedenog predlažemo Vladi Republike Hrvatske da donese Odluku o prodaji izvanbilančnih količina strateških robnih zaliha naftnih derivata.